MCSเซ็งชวดงานหมื่นตันซีอีโอทิ้งหุ้น
เอ็มซีเอสฯ เผยลูกค้าบอกเลิกงาน 2 โครงการปริมาณงานหายวับ 1 หมื่นตัน&#8220;ไนยวน ชิ&#8221; ทิ้งหุ้น กดราคาดิ่ง
20 มี.ค. 2555

เอ็มซีเอสฯ เผยลูกค้าบอกเลิกงาน 2 โครงการปริมาณงานหายวับ 1 หมื่นตัน“ไนยวน ชิ” ทิ้งหุ้น กดราคาดิ่ง
ราคาหุ้นบริษัท เอ็ม.ซี.เอส.สตีล (MCS) ปรับตัวลดลงหลังมีข่าวว่า นายไนยวน ชิ ประธานเจ้าหน้าที่บริหาร MCS ขายหุ้นออกมา 2 ล็อตในวันที่ 15 มี.ค.ที่ผ่านมา รวมจำนวน 2,674,300 หุ้น คิดเป็นมูลค่า 23,680,949 บาท ส่งผลให้วันที่ 19 มี.ค. ราคาหุ้น MCS ลดลง 0.40 บาท หรือ 4.65% ปิดที่ 8.20 บาท มูลค่าซื้อขาย 148.54 ล้านบาท 
ทั้งนี้ จากการตรวจสอบข้อมูลย้อนหลังพบว่า MCS ปรับตัวลดลงตั้งแต่วันที่ 15 ก.พ.เป็นต้นมา โดยลดลงจาก 10.70 บาท และแตะจุดต่ำสุดที่ 8.15 บาท หรือลดลง 2.55 บาท หรือ 23.83%
นายประสิทธิ์ รัตนกิจกมล รองผู้อำนวยการฝ่ายวิจัย บริษัทหลักทรัพย์เอเซีย พลัส เปิดเผยว่า จากการเข้าพบผู้บริหาร MCS ช่วงต้นเดือนมี.ค.ที่ผ่านมา ทำให้ได้ข้อมูลที่เป็นลบมากขึ้น โดยเฉพาะความกังวลต่อการชะลอตัวของเศรษฐกิจญี่ปุ่นซึ่งเป็นตลาดส่งออกโครงสร้างเหล็กที่สำคัญ รวมทั้งปริมาณการก่อสร้างตึกสูงที่ลดลงภายหลังจากเหตุแผ่นดินไหว ขณะเดียวกันมีการปรับสเปกการออกแบบโครงสร้างเหล็กให้รองรับแผ่นดินไหวมากขึ้น ซึ่งอาจทำให้การส่งมอบงานและรับรู้รายได้ล่าช้าออกไป
นอกจากนี้ ภายหลังเหตุน้ำท่วมในไทยทำให้ลูกค้าญี่ปุ่นขาดความเชื่อมั่นจนสั่งยกเลิกงานไป 2 โครงการในช่วงต้นปีที่ผ่านมา คิดเป็นปริมาณงานเหล็กส่งออกประมาณ 1 หมื่นตัน หรือ 20% ของปริมาณงานส่งมอบเฉลี่ยแต่ละปีที่ 5 หมื่นตัน เพราะลูกค้ากังวลว่าบริษัทอาจมีความเสี่ยงในการส่งมอบงานจากปัญหาน้ำท่วม ถึงแม้บริษัทจะไม่เคยผิดนัดส่งมอบงานเลยก็ตาม 
ปริมาณงานในมือของบริษัทลดลงมาอยู่ที่ 6 หมื่นตัน ซึ่งถือว่าน้อยเมื่อเทียบกับค่าเฉลี่ยในอดีตที่ 7-8 หมื่นตัน โดยยังไม่รวมความเสี่ยงที่อาจถูกบอกเลิกงานในอนาคต ดังนั้นงานในมือจึงมีโอกาสลดลงได้อีก
นายประสิทธิ์ กล่าวว่า สำหรับกรณีที่นายไนยวน ชิ ขายหุ้นออกมาน่าจะส่งผลลบต่อจิตวิทยาการลงทุน เนื่องจากเป็นผู้บริหารคนสำคัญและมีบทบาทต่อบริษัทมาก ซึ่งการขายหุ้นครั้งนี้สอดคล้องกับแนวคิดของนายไนยวน ชิ ที่ต้องการลดสัดส่วนการถือหุ้นลงเหลือ 30% เพื่อเปิดทางให้สถาบันเข้ามาถือหุ้นมากขึ้น
ทั้งนี้ ได้ปรับลดราคาเหมาะสมของ MCS จาก 11.80 บาท เหลือ 9.80 บาท และลดคำแนะนำจาก “ซื้อ” เป็น “ถือ”